1945
Tapahtumia > Huhtikuu–kesäkuu

1. huhtikuuta – Yhdysvaltalaisjoukot nousivat maihin Okinawalla.
1. huhtikuuta – Suomen ilmavoimien kansallisuustunnukseksi määrättiin hakaristin tilalle sinivalkoinen kokardikuvio.
5. huhtikuuta – Neuvostoliitto sanoi irti Japanin kanssa solmimansa hyökkäämättömyyssopimuksen.
6. huhtikuuta – SDP:n Karl-August Fagerholm valittiin eduskunnan puhemieheksi. Ensimmäiseksi varapuhemieheksi valittiin SKDL:n Cay Sundström ja toiseksi varapuhemieheksi Maalaisliiton Vihtori Vesterinen.
7. huhtikuuta – Japanin keisarillisen laivaston taistelulaiva Yamato upotettiin 300 kilometriä pohjoiseen Okinawalta sen ollessa matkalla itsemurhahyökkäykseen.
8. huhtikuuta – Neuvostojoukot valtasivat Königsbergin Itä-Preussissa ja nimesivät kaupungin myöhemmin Kaliningradiksi.
11. huhtikuuta – Yhdysvaltalaisjoukot vapauttivat Buchenwaldin keskitysleirin.
12. huhtikuuta – Yhdysvaltain presidentti Franklin Delano Roosevelt kuoli virassaan, hänen tilalleen astui varapresidentti Harry S. Truman.
12. huhtikuuta – Kanadalaiset joukot vapauttivat Alankomaissa Westerborkin leirin viimeiset 876 asukasta.
13. huhtikuuta – Neuvostojoukot valtasivat Wienin ja aloittivat hyökkäyksen Berliiniin.
13. huhtikuuta – Kolme suurinta puoluetta, SDP, SKDL ja Maalaisliitto, antoivat yhteistoimintajulistuksen eli ”kolmen suuren sopimuksen”, jossa tuomittiin sotapolitiikka ja fasismi.
16. huhtikuuta – Neuvostoliiton sukellusvene L-3 torpedoi pakolaisia kuljettaneen Goya-rahtialuksen Gdánskinlahdella. 7 000 ihmistä hukkui.
17. huhtikuuta – Presidentti Mannerheim myönsi eron Paasikiven toiselle hallitukselle ja nimitti Paasikiven kolmannen hallituksen. SKDL sai uudessa hallituksessa neljä ministerinsalkkua.
20. huhtikuuta – Sisäministeri Yrjö Leino sai valvontakomissiolta määräyksen pidättää 20 komission nimeämää henkilöä ja luovuttaa heidät komissiolle. Henkilöt – enimmäkseen venäläisiä pakolaisia – pidätettiin kotoaan seuraavana yönä ja heidät kuljetettiin Leinon tietämättä aamuyöllä 21. huhtikuuta lentokoneella Neuvostoliittoon. Kyseisiä henkilöitä alettiin kutsua ”Leinon vangeiksi”.
21. huhtikuuta – Sachsenhausenin keskitysleirillä oli jäljellä 38 000 vankia. Heistä 33 000 jaettiin 500 vangin yksiköihin, jotka sitten komennettiin marssimaan luoteeseen. Sodan viimeisien päivien kuolonmarsseilla vilu, nälkä, uupumus sekä SS:n väkivalta tappoivat monia.
23. huhtikuuta – Valtiollisen poliisin päällikkönä jatkosodan aikana toiminut Arno Anthoni pidätettiin ja asetettiin turvasäilöön. Myöhemmin hänet tuomittiin vankeuteen sotarikoksista syytettynä.
23. huhtikuuta – Lakitieteen tohtori Otto Brusiin nimitettiin Valtiollisen poliisin uudeksi päälliköksi.
25. huhtikuuta – Yhdistyneiden kansakuntien perustamista valmisteleva San Franciscon konferenssi avataan. Neuvotteluihin osallistui 850 valtuutettua 47 maasta.
25. huhtikuuta – Yhdysvaltain ja Neuvostoliiton armeijat kohtasivat Elbellä jakaen Saksan kahtia.
27. huhtikuuta – Lapin sota päättyi, kun viimeiset saksalaiset joukot poistuivat Suomen alueelta, ja Suomen lippu nostettiin kolmen valtakunnan rajapyykille. Tapahtuman vuosipäivänä vietetään kansallista veteraanipäivää.
27. huhtikuuta – Yhdysvaltalaiset joukot vapauttivat Dachaun ja neuvostojoukot Ravensbrückin keskitysleirin. Leireissä oli surmattu vankeja viimeiseen asti.
28. huhtikuuta – Italialaiset partisaanit teloittivat diktaattori Benito Mussolinin ja hänen rakastajattarensa Clara Petaccin.
28. huhtikuuta – Kenraali Siilasvuo ilmoitti Lapin sotatoimien päättyneen.
29. huhtikuuta – Italiassa olleet Saksan sotajoukot antautuivat.
29. huhtikuuta –  Sachsenhausenin keskitysleirin SS-vartijat pakenivat ja loput vangeista kohtasivat Yhdysvaltain ja Neuvostoliiton armeijan joukkoja. Leirille jääneistä noin 3 000 vangista 300 kuoli vapautusta seuranneina viikkoina vankeusaikanansa kokemiensa rasitusten vuoksi.
30. huhtikuuta – Hitler meni naimisiin Eva Braunin kanssa bunkkerinsa karttahuoneessa pian puolenyön jälkeen. Tämän jälkeen hän saneli poliittisen testamenttinsa sihteerilleen Traudl Jungelle. Testamentissaan Hitler erotti Himmlerin ja Göringin puolueesta ja kaikista viroista.
30. huhtikuuta – Adolf Hitler ja hänen vaimonsa Eva Braun tekivät itsemurhan Berliinissä Führerbunkerissa. Karl Dönitz seurasi Hitleriä valtakunnanpresidenttinä ja Joseph Goebbels valtakunnankanslerina.
1. toukokuuta – Goebbels ja hänen vaimonsa Magda tekivät itsemurhan surmattuaan kuusi lastaan. Dönitz nimitti kreivi Lutz Schwerin von Krosigkin valtakunnankansleriksi.
2. toukokuuta – Neuvostoliitto ilmoitti Berliinin valtauksesta. Punalippu nostettiin valtiopäivätalon katolle.
2. toukokuuta – Jugoslavian armeija ja sloveenit valtasivat Triesten.
3. toukokuuta – RAF upotti keskitysleirivankeja kuljettaneet Cap Arconan, Thielbeken ja sairaalaiva Deutschland IV:n Lyypekinlahdessa. 10 000 ihmistä sai surmansa. SS ampui selviytyneet vangit.
3. toukokuuta – Tiedemies Wernher von Braun ja hänen 120 hengen tutkimusryhmänsä antautui yhdysvaltalaisjoukoille. He saattoivat myöhemmin alkuun Yhdysvaltain avaruusohjelman.
3. toukokuuta – Theresienstadtin keskitysleirin hallinta siirtyi saksalaisilta Punaiselle Ristille. Viisi päivää myöhemmin Theresienstadtin vapauttivat neuvostojoukot.
3. toukokuuta – Tuli tuhosi Rusutjärven kyläkeskuksen Tuusulassa.
4. toukokuuta – Viimeiset Alankomaissa ja Tanskassa olleet saksalaiset sotilaat antautuivat.
5. toukokuuta – Kanadalaisjoukot vapauttivat Amsterdamin.
5. toukokuuta – Suomen eduskunta hyväksyi maanhankintalain, jonka piiriin tulivat siirtoväen lisäksi sotainvalidit, sotalesket ja -orvot sekä rintamamiehet.
5. toukokuuta – Prahan kansannousu alkoi Saksan miehittämässä Prahassa.
7. toukokuuta – Kenraali Alfred Jodl allekirjoitti Saksan ehdottoman antautumisen Reimsissä, Ranskassa. Sopimus tuli voimaan seuraavana päivänä. Liittoutuneet julistivat Saksan kansallissosialistisen työväenpuolueen rikolliseksi järjestöksi ja määräsivät sen välittömästi lakkautettavaksi.
7. toukokuuta – Euroopan puolueettomat valtiot Espanja, Portugali, Irlanti, Ruotsi ja Sveitsi sekä Euroopan ulkopuoliset Afganistan ja Chile kutsuivat lähettiläänsä kotiin Berliinistä, koska Saksassa ei enää ollut yleisesti tunnustettua eikä toimintakykyistä hallitusta. Saksan edustajat karkotettiin kyseisistä maista.
8.–29. toukokuuta – Ranskalaisjoukot ja vapautetut italialaiset sotilaat kukistivat kapinan Algerian Sétifissa. Verilöylyssä arvellaan kuolleen 2 000–40 000 paikallista.
8. toukokuuta – Saksan antautumissopimus tuli voimaan länsirintamalla, idässä päivää myöhemmin. Tapauksen muistoksi vietetään monissa maissa 8. tai 9. toukokuuta voitonpäivää.
8. toukokuuta – Viimeiset Norjassa olleet saksalaiset sotilaat poistuivat maasta. Saksalainen Norjan valtakunnankomissaari Josef Terboven teki itsemurhan.
9. toukokuuta – Yhdysvaltalaiset pidättivät Hermann Göringin, Norjassa pidätettiin Vidkun Quisling. Quislingin Nasjonal Samling -puolue hajotettiin.
9. toukokuuta – Neuvostojoukot valtasivat Prahan.
9. toukokuuta  – Neuvostojoukkojen 48. armeijan sotilaat saavuttivat Stutthofin keskitysleirin ja vapauttivat viimeiset noin sata vankia, jotka olivat onnistuneet piiloutumaan viimeisen evakuoinnin aikana. Leirin olemassaolon aikana siellä kaiken kaikkiaan olleista noin 100 000–110 000:sta vangista vähintään 65 000 oli kuollut.
9. toukokuuta – Kenraali Alexander Löhr, armeijaryhmä E:n komentaja, allekirjoitti saksalaisten miehitysjoukkojen antautumisen Sloveniassa.
10. toukokuuta – Helsingin Rautatientorilla pidettiin toisen maailmansodan Euroopassa päättymisen johdosta suuri rauhanjuhla ja rauhantanssit. Juhlaan osallistui 30 000 ihmistä.
15. toukokuuta – Toisen maailmansodan viimeiset taistelut Euroopassa Poljanassa lähellä Slovenj Gradecia, Sloveniassa.
19. toukokuuta – SKP:n Aimo Aaltonen nimitettiin Valpon apulaispäälliköksi. Valpoa alettiin ”puhdistaa”.
23. toukokuuta – Britit pidättivät Karl Dönitzin ja Lutz Schwerin von Krosigkin Flensburgissa. He olivat viimeiset saksalaisjohtajat ennen vuotta 1949.
23. toukokuuta – Keskeisiin natsijohtajiin kuulunut Heinrich Himmler teki itsemurhan syanidilla.
30. toukokuuta – Iranin hallitus vaati neuvosto- ja brittijoukkoja vetäytymään maasta.
1. kesäkuuta – Britit valtasivat Libanonin ja Syyrian.
6. kesäkuuta – Norjan kuningas Haakon VII palasi maanpaosta Lontoosta.
9. kesäkuuta – Tampereen hiippakunnan piispa Aleksi Lehtonen vihittiin Suomen evankelisluterilaisen kirkon arkkipiispaksi Turun tuomiokirkossa.
10. kesäkuuta – Valtiollinen poliisi pidätti asekätkentää johtaneet eversti Valo Nihtilän ja everstiluutnantti Usko Haahden.
11. kesäkuuta – Saksan kommunistinen puolue aloitti toimintansa uudelleen.
14. kesäkuuta – Tšekkoslovakia aloitti sudeettisaksalaisten karkottamisen ja heidän omistamiensa maiden pakkolunastamisen.
14. kesäkuuta – Noin 60 000 Lapin läänin alueelta evakuoidun henkilön ilmoitettiin palanneen kotiseudulleen. Palaamatta oli vielä noin 40 000 evakkoa.
15. kesäkuuta – Saksan sosialidemokraattinen puolue ja Saksan vapaa ammattiyhdistysliike aloittivat toimintansa uudelleen.
16. kesäkuuta – Ruotsiin paenneet noin 5 000 Viron ruotsalaista saivat Ruotsin kansalaisoikeudet.
21. kesäkuuta – Okinawan taistelu päättyi.
24. kesäkuuta – Moskovan Punaisella torilla pidettiin puna-armeijan suuri voitonparaati.
25. kesäkuuta – Sosialidemokraatti Einar Gerhardsen muodosti Norjan uuden hallituksen. Hän oli vain hieman aiemmin palannut kotimaahansa Sachsenhausenin keskitysleiriltä Saksasta.
26. kesäkuuta – Yhdistyneiden kansakuntien peruskirja allekirjoitettiin, San Franciscon konferenssi päättyy.
26. kesäkuuta – Neuvostoliiton korkein neuvosto myönsi Josif Stalinille Neuvostoliiton sankarin ja generalissimuksen arvonimet.
26. kesäkuuta – Puola aloitti saksalaisten karkottamisen hallussaan olevilta alueilta.
29. kesäkuuta – SKDL teki kansanedustaja Hertta Kuusisen johdolla eduskuntakyselyn sotasyyllisyysasiasta. Kyselyyn yhtyi joukko SDP:n, Maalaisliiton ja RKP:n kansanedustajia. Pääsotasyyllisiksi nimettiin entinen presidentti Risto Ryti, entiset pääministerit Edwin Linkomies ja Jukka Rangell, entinen valtiovarainministeri Väinö Tanner sekä Suomen entinen Berliinin-lähettiläs Toivo Kivimäki.
29. kesäkuuta – Risto Ryti ja Jukka Rangell erosivat viroistaan Suomen Pankissa.
30. kesäkuuta – Kenraali Aksel Airo pidätettiin syytettynä osallisuudesta asekätkentään. Hän oli vangittuna lähes kolme vuotta.